730/2023

Útdráttur

Felldur var úr gildi úrskurður héraðsdóms þar sem varnaraðila var gert að sæta áfram gæsluvarðhaldi á grundvelli c-liðar 1. mgr. 95. gr. laga nr. 88/2008 um meðferð sakamála.

Úrskurður Landsréttar

Landsréttardómararnir R-kvk-nf H-kvk-nf og Þ-kk-nf I-kk-nf N-kk-nf og K-kk-nf B-kk-nf B-kk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1

Varnaraðili skaut málinu til Landsréttar með kæru 28. október 2023, sem barst réttinum ásamt kærumálsgögnum sama dag. Kærður er úrskurður Héraðsdóms Reykjavíkur 25. október 2023 í málinu nr. R- [...]/2023 þar sem varnaraðila var gert að sæta áfram gæsluvarðhaldi þó ekki lengur en til miðvikudagsins 20. desember 2023 klukkan 16. Um kæruheimild er vísað til l-liðar 1. mgr. 192. gr. laga nr. 88/2008 um meðferð sakamála.

2

Sóknaraðili krefst staðfestingar hins kærða úrskurðar.

3

Varnaraðili krefst þess að hinn kærði úrskurður verði felldur úr gildi en til vara að hann verði staðfestur.

Niðurstaða

4

Með ákærum 6. desember 2022 og 4. janúar 2023 voru höfðuð mál á hendur varnaraðila fyrir fjölda brota framin á árinu 2022. Sætti hann gæsluvarðhaldi vegna þeirra frá 8. október til 2. desember 2022 á grundvelli c-liðar 1. mgr. 95. gr. laga nr. 88/2008. Gekk dómur í málinu 19. apríl 2023 þar sem varnaraðila var gert að sæta fangelsi í tvö ár. Hefur hann áfrýjað dóminum til Landsréttar og er aðalmeðferð í málinu fyrirhuguð 22. nóvember 2023.

5

Með úrskurði Landsréttar 12. apríl 2023 í máli nr. 264/2023 var staðfestur úrskurður Héraðsdóms Reykjavíkur 10. sama mánaðar þar sem varnaraðila var gert að sæta gæsluvarðhaldi til 8. maí 2023 á grundvelli c-liðar 1. mgr. 95. gr. laga nr. 88/2008. Lá þá fyrir að varnaraðili væri undir rökstuddum grun um aðild að nokkrum fjölda mála vegna brota sem framin hefðu verið á tímabilinu 7. desember 2022 til 5. apríl 2023.

Með úrskurði héraðsdóms 5. maí 2023 var varnaraðila gert að sæta áfram gæsluvarðhaldi á grundvelli sama ákvæðis en lengd þess markaður tími til 30. október 2023 með vísan til 3. málsliðar 1. mgr. 97. gr. laga nr. 88/2008. Segir í ákvæðinu að marka megi gæsluvarðhaldi lengri tíma en fjórar vikur meðan á áfrýjunarfresti samkvæmt 199. gr. laganna stendur eða fresti til að leita leyfis Hæstaréttar til að áfrýja dómi Landsréttar samkvæmt 217. gr. þeirra, svo og meðan mál er til meðferðar fyrir æðri dómi uns endanlegur dómur gengur. Með úrskurði Landsréttar 9. maí 2023 í máli nr. 344/2023 var þessi úrskurður héraðsdóms staðfestur.

6

Með hinum kærða úrskurði var varnaraðila gert að sæta áfram gæsluvarðhaldi til 20. desember 2023 á sama grunni og fallist var á með framangreindum úrskurði Landsréttar 9. maí 2023.

7

Samkvæmt framansögðu hefur varnaraðili sætt gæsluvarðhaldi óslitið frá 10. apríl 2023 á grundvelli c-liðar 1. mgr. 95. gr. laga nr. 88/2008 vegna brota sem rökstuddur grunur er um að hann hafi framið eftir að ákærur á hendur honum vegna brota sem dæmt var um með framangreindum dómi héraðsdóms 19. apríl 2023 voru gefnar út og gæsluvarðhald varnaraðila frá 8. október til 2. desember 2022 var reist á. Fyrir liggur að ákæra vegna þeirra brota hefur ekki verið gefin út.

8

Með vísan til þess sem að framan er rakið standa lög ekki til þess að varnaraðila verði gert að sæta gæsluvarðhaldi. Verður hinn kærði úrskurður því felldur úr gildi.

Úrskurðarorð :

Hinn kærði úrskurður er felldur úr gildi.